
Bucureşti, 26 februarie 2019
            Nr. 4c-13/60
     AVIZ 
asupra proiectului de Lege pentru modificarea art.2 din Legea nr.192/2010 privind trecerea unor drumuri forestiere, a căilor ferate forestiere şi a lucrărilor de corectare a torenţilor din domeniul public al statului şi din administrarea Regiei Naţionale a Pădurilor - Romsilva în domeniul public al unor unităţi adminstrativ teritoriale şi în administrarea consiliilor locale ale acestora
În conformitate cu prevederile art.95 din Regulamentul Camerei Deputaţilor, republicat, cu  modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru modificarea art.2 din Legea nr.192/2010 privind trecerea unor drumuri forestiere, a căilor ferate forestiere şi a lucrărilor de corectare a torenţilor din domeniul public al statului şi din administrarea Regiei Naţionale a Pădurilor - Romsilva în domeniul public al unor unităţi adminstrativ teritoriale şi în administrarea consiliilor locale ale acestora, trimis cu adresa nr. P.L.x. 16 din 6 februarie 2019 şi înregistrată cu nr. 4c-13/60 din 7 februarie 2019.
Senatul, în calitate de primă Cameră sesizată, a adoptat proiectul de lege în şedinţa din 4 februarie 2019.

Conform dispoziţiilor art.75 din Constituţia României, republicată şi ale art. 92 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 

Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia a dezbătut iniţiativa legislativă menţionată mai sus în şedinţa din 26 februarie 2019.

Proiectul de lege  are ca obiect de reglementare modificarea art.2 din Legea nr.192/2010, în sensul că drumurile forestiere, căile ferate forestiere şi lucrările de corectare a torenţilor, terenurile aferente acestora, care fac obiectul trecerii cu titlu gratuit, din domeniul public al statului şi din administrarea Regiei Naţionale a Pădurilor - Romsilva în domeniul public al unor unităţi administrativ teritoriale şi administrarea consiliilor locale ale acestora se stabilesc prin hotărâre a Guvernului, la cererea consiliului local, a consiliului judeţean sau a Consiliului General al Municipiului Bucureşti, după caz. Totodată, se propune aplicarea acestor prevederi şi drumurilor forestiere, lucrărilor de corectare a torenţilor şi terenurilor forestiere aferente acestora care deservesc în totalitate fondul forestier proprietate publică a statului şi zonele turistice de agrement situate în perimetrul unei unităţi administrativ-teritoriale.
 Membrii Comisiei au examinat iniţiativa legislativă supusă avizării, expunerea de motive şi avizul negativ al Consiliului Legislativ nr.993/17.10.2018. 

În urma dezbaterilor s-a hotărât, cu majoritate de voturi, avizarea favorabilă a proiectului de lege, în forma transmisă Comisiei juridice, de disciplină şi imunităţi de către Biroul Permanent.

Iniţiativa legislativă face parte din categoria legilor organice. 
                                PREŞEDINTE,                                                    SECRETAR,

                              Nicuşor HALICI                                    Aida – Cristina CĂRUCERU
Consilier parlamentar, 
Alexandra Muşat

